पूनम गौड़, गुड़गांव
इन दिनों दिल्ली के स्कूलों में नर्सरी एडमिशन चल रहे हैं। लिहाजा गुड़गांव के पैरंट्स की भागदौड़ भी जारी है। पैरंट्स दिल्ली के स्कूल दर स्कूल चक्कर लगा रहे हैं, ताकि बच्चों को किसी अच्छे स्कूल में एडमिशन मिल जाए। गुड़गांव के स्कूलों में एडमिशन न मिलने के चलते अब पैरंट्स दिल्ली के स्कूलों में जमकर ट्राई कर रहे हैं।
गुड़गांव के पैरंट्स दिल्ली के द्वारका, वसंत कुंज, जनकपुरी, महिपालपुर, नजफगढ़ आदि के स्कूलों में बड़ी संख्या में एडमिशन के लिए अप्लाई कर रहे हैं। इन क्षेत्रों की दूरी गुड़गांव से अधिक नहीं है। गुड़गांव के स्कूलों में कोई सेंट्रलाइज्ड क्रायटिरिया न होने की वजह से एडमिशन के समय पैरंट्स को सिर्फ मायूसी ही हाथ लगती है। लाख जतन के बावजूद स्कूलों में एडमिशन नहीं मिलते।
गुड़गांव के स्कूलों में एडमिशन की प्रक्रिया अगस्त के मिड से शुरू होती है। यानी आगामी सेशन के लिए अधिकांश स्कूलों में एडमिशन हो चुके हैं। ऐसे में जिन्हें एडमिशन नहीं मिल पाया वह अब दिल्ली के स्कूलों में पहुंच रहे हैं। सुशांत लोक की निलांजना ने बताया कि उन्हें डीपीएस सेक्टर-45 में एडमिशन नहीं मिला। इसके बाद ही उन्होंने मन बना लिया कि अब वह अपने बेटे का एडमिशन द्वारका के डीपीएस में कराएंगी। लिहाजा वहां अप्लाई कर दिया है। डीएलएफ थ्री की कनिका ने बताया कि गुड़गांव के स्कूलों में एडमिशन अधिक मुश्किल है। यहां कोई नियम नहीं है। अगस्त के बीच वह 4 स्कूलों के चक्कर काटती रहीं लेकिन एडमिशन नहीं मिला। अब उन्होंने दिल्ली में ही एडमिशन करवाने का मन बना लिया। द्वारका में काफी स्कूल हैं और वह हमारे एरिया से अधिक दूर भी नहीं हैं। एडमिशन नर्सरी डॉटकॉम के चेयरमैन सुमित वोहरा ने बताया कि यह सही है कि गुड़गांव में नर्सरी एडमिशन के लिए कोई मापदंड नहीं है। इसकी वजह से एडमिशन लेना अधिक मुश्किल है। यही वजह है कि दिल्ली के स्कूलों में जब एडमिशन होते हैं, तो एनसीआर में सबसे अधिक एप्लिकेशन गुड़गांव से ही मिलती है।